Aandag gevestig op renosterslagting | George Herald
Aandag gevestig op renosterslagting
Thursday, 19 September 2013, 06:30
Ollie le Roux (links) en Willie Viljoen van Steelco by Willie se BMW met sy dramatiese logo wat bewusmaking skep van die slagting onder renosters.
GEORGE NUUS - Willie Viljoen, eienaar van Steelco in George, is tans op 'n reis met sy BMW met die reuselogo van Mourn 4 Rhinos gemerk.
Hy is vroeër die week deur die Oos-Kaap via Oos-Londen na Bloemfontein.
Met die swart motor en dramatiese rooi letters van die logo wil hy bewusmaking van die renosterslagting bevorder en terselfdertyd die swart lint-projek bekendstel. Die publiek kan swart linte koop met die rooi Mourn 4 Rhinos-logo op om dit vas te knoop waar dit aandag kan trek, soos aan 'n fiets, 'n motor se truspieël of kantspieël of selfs 'n handsak.
Willie het vir Ollie le Roux in Bloemfontein ontmoet, die man wat grond op sy plaas in daardie omgewing beskikbaar gemaak het vir die bou van 'n reuse-staalkonstruksie in die vorm van 'n R5-muntstuk. Dit sal 'n eko-kwekery huisves wat die volhoubare kweek van organiese groente bevorder en werk skep vir jongmense. Steelco het die kontrak gekry om die staal vir die projek te verskaf.
Willie sal volgende week terug wees in George nadat hy 'n draai in onder meer Pretoria en Potchefstroom gemaak het en aan die einde van die maand, sê hy, begin hulle met die vervaardiging van staal vir die bou van 'n baie kleiner weergawe van die R5-muntstukkonstruksie op Kwelanga Lodge. Dit sal 400m² beslaan en sal gebou word met dieselfde tipe werkskeppingsprojek in gedagte.